Katrin kukkavihko
Katri kaino, keltatukka,
 isän ilo, äidin kukka,
 kukkain pikku tuttava,
 kuulee niiden kuisketta.

 Valkovuokko kuiskaa näin:
»Armas, pieni ystäväin,
 sydämesi, taivaan laina,
 oi, se olkoon puhdas aina!»

 Lemmenkukka sinilehti
 sulle lausumahan ehtii:
»Uskollinen sydän on
 aarre aivan verraton.»

 Orvonkukka nöyränä:
»Älä ole ylpeä,
 ystäväni, seuraa meitä,
 turhamaisuus pois sä heitä.»

 Lilja hento, hempeä,
 lausuu: »Ole lempeä,
 hyvä, hellä sydän on
 kallein alla auringon.»

 Punaruusu muistuttaa:
»Iloinenkin olla saa.» –
 Paljon kukat ihanat
 lapsen korvaan kuiskaavat.